《梦仙谣》
宋代·刘子翚

鹅子峰前波色清，刘郎看山无俗情。
癯儒自昔有仙骨，夜梦体飞如叶轻。
云中不识朝天路，双童导我凌空去。
侧身度岩隈，盘盘复回回。
翛然意往形不碍，石窟藓窦俄天开。
乘槎夜泛牛女渡，鞭鸾晓入金银台。
花深不逢人，时闻佩环声。
仙翁睡起方结袜，见客坦易无崖垠。
击蒙冀垂矜，叩妙获一言。
七情汩心心愦昏，窒慾如水澄其源。
臼中{左口右父}咀药，手撮仍见分。
旁有泠泠泉，三漱乃尽吞。
驻红却白非难事，贪生虑死真愚计。
当时同游七姓俱，但记古月成胡字。
尘缘未断不得留，海风吹过蓬瀛洲。
觉来窗户冥曚晓，玉镜晶晶堕松杪。

作者简介：刘子翚（huī）（1101～1147）宋代理学家。字彦冲，一作彦仲，号屏山，又号病翁，学者称屏山先生。建州崇安（今属福建）人，刘韐子，刘子羽弟。以荫补承务郎，通判兴化军，因疾辞归武夷山，专事讲学，邃于《周易》，朱熹尝从其学。著有《屏山集》。